
O Volapükaflens Valöpo! 


PÖTÜ YELACEN 


Ekö! Yelnulik! Pük laidüpik! 


Dü yel pasetik vol ti lölik elärnon ömikosi tefü Volapük. Jenöfo Sog 
Bevünetik Volapüka benikon in Bevüresodaklub ed in gased obsik. 


Emäniotob gasedi. Cenöf, kuliv, nited kinik! Balido e ledino, sötobs 
danön ladöfiküno Guvani obsik, Ralph, dinädü vobam e skil ziliks e sufädiks. 
Kuratiko tü del balid mula alik pubon gased flifik, do kösömiko ai süpik. Tü 


tim et betikolsös, begö! eli Ralph e doatis okik jäfediks fo nünöm dü düps so 
luniks. 


Yel nulik, slud nulik. Lüodü zeil kinik stütobs-li püki vönik lifayelas 
tumkildeg ün tumyel so difik? Kin binon blesir püka ko slopans so 


nemödiks? Ko blig kinik kompenobs ko soged so bisarik? Sludolsös, ols it, 
dö atos! 


Ob it fümob, das pük at binon plak patik nen leigät, bi pük, too 
mekavik, dalabon lani dibik oka, keli kanoy suemön e senön te medü geb. No 
saidos ad slürfön - zesüdos ad slugön. Binon blig obsik ad konsefön kulivi e 


blesiri lanäla slopanas love yels mödik pro futürans - no te yela nulik at, ab 
yelas valik nog okömölas. 


Kodü atos, medü gased obsik, sedob Volapükanes valöpik Benovipis 
Ladöfikün oba pro yel 2010 äsi pro yels fütürik. 


Brian R. Bishop 
Cifal Soga Bevünetik Volapüka 

HIPUL, KEL TÖBO PÄSAVOM DE LEJEK JEIKIK 
(Fa hiel Frank Roger; 


Solalit äglimon su flom me suetod petegöl zioma Harry. 





„Lülogolsös podis us,” äsagom, jonölo onis. ,„Binons köl 
ot äs cügs olik, o Tommy. Rojan sanik.” 


„Dalobs-li labön ömikis, o ziom Harry?” äsäkom hiel 
Tommy. 


„Fümö! Plökolsös ömikis, o cils.” 


Pods äbinons lesmekiks, mu vaetöfiks, e vemo kliniks, 
kuratiko äs ret topa. 


El Tommy älogom floris kölas mödik, yatis, kels ärönons 
bevü bims, bödis, kels äflitons löpo : fomis blägik e brauniks ta 
pëd sila blövik klilik. E, klüliko, äbinon sol, kel äskuton liti ä vami 
lifükölis oka valöpo. 


„Stom vamikon ai plu,” äsagom ziom Harry. „Golobsös lü 
lak ad svimön! Svim obinon gudik, no-li?” 


Ziom Harry, els Tommy e Jim, e jiel Lisa säklotons okis 
vifiko ed ädaivons ini vat kristadaklilik; fläki stääna blövik kamik 
sila pätroivon seko ini dileds mödik glimik. 

Vat äbinon plitiko koldülik. 

„Drinolsös!” ävokädof el Lisa, „binon benosmekik.” 

Els Tommy e Jim äsökoms konsäli gudik söra ed 


äslugoms mödoti gretik vata koldülik. Äguton vemo klinik, ab 
Wn eo 

Süpo val äbinon mo. El Tommy älöädom in bed oka; 
änatemom spamo e suet koldik ätegon omi. 


Kojmar äbinon mo. Dü minuts ömik poso, fidölo janedi nulüdik, 
äsludom ad bepenön mote drimi. 


„O motül! Elabob kojmari vo jeikiki.” 
„Vero-li? Bepenolös oni obe.” 


„Ziom Harry, els Jim, Lisa ed ob äbinobs in vol bisarik 
nepesevöl. Äbinobs su länäd, nen jelodaklotem, igo nen 
loxinamaskars. Solalit ästralon love obs ed änünatemobs luti nen tikön 
dö dunöf riskädik somik.” 


„Sülö! Kis ejenos-li?” 


„Älogobs bödis e yatis nen kälön dö mögod näfäta. Äblinobs 
lomio podis, kelis ituvobs, ed äfidobs onis.” 


„Ho Tommy! Vögaton mota äbinon kesenälik, legiko favik, do 
te ibinon drim. 


„Poso äsvimobs in lak nilik ed igo ädrinobs bosi vata.‘ 


El Tommy älemufükom kapi. No äkanom ga fovön. Mot 
äröbülof kapi omik. 


„No kudolös, o Tommy! Val binon mo anu. Egekömol ini vol 
jenöfik anu. 


El Tommy änutom. Kod favik vero no plu ädabinon. Äblumom 
ad golön lü jul, ed östeifülom ad glömön dini lölik maleditik. Älenükom 
klotemi härmetiko pesnilöl kobü loxinamaskar, kel öjelon omi ta lit 
nenmiserik lütraviolätik, äsi ta lutem pevenenöl, kel äbinon fulü bakters 
ä kiems deidöls e ta nims me maläds difik penäfätöls, kels ökanons 
kontagön omi su julaveg. Ägolom da lutalök sui süt, vinegöl patrulanes 
pevaföl niläda. 

Suno obinom sogü flens oka dönu su pledöp distalif jula ad 
komön pö tidodem lailifama stabik e ad valemo böfön. 


Lif no äbinon tu fefik: ädabinons nebuäds ömik, ab pul nämik ä 
lanälik ökanon sufön onis. 


Kojmar jeikik ya piglömon. 

MEDIT 
(fa Charles Baudelaire: 


Binolös sapik, o glum oba, o binolös takedikum. 
Eflagol soari; nexänon; ekö on: 
I lutem ga trubik ninedon ya zifi, 
Polöl balanes püdi, votanes kudi. 


Du lumödot pemik menas deadöfik, 

Dü lebatam juita, boyad nensenölo, 

Id oklopom okblami me zäls somik slafik, 
O glum obik! dugedolös obi isio, 


Fagik de ons. Loegolöd yelis deadik blegikölo, 
Su bakuns sila klotis vönädavogädik lenlabölo; 
Svelön se dibot vatas leviröl Lepidi smililölo; 


Äs funaklot lunik, jü Lofüd anu tiron oki 
Sol deadöl, kel slipikon dis bobäd; 
Dalilolös, o löfäb, neita svidik maleki. 

RÄTIL DEKULA 


Ekanols-li tuvön kobotis deglul nümas : bal, tel, kil? Ekö ons: 
1, 2, 3, 12, 13, 21, 23, 31, 32, 123, 132, 213, 231, 312, 321 

FEY _GUDIK 
(Fa hiel L. L. Zamenhof) 


Jiviudan semik älabof dautis tel. Daut bäldikum so äsümof ko 
mot ma kalad e logod ofik, das alan, kel älogon ofi, äkanon tikön, das 
logon moti; bofikans äbinofs so neplitiks ä so pleidiks, das no äkanoy 
lifön ko ofs. 


Daut yunikum, kel äbinof pöträt lölöfik, patöfik gudäla ä snata, 
äbinof zu balan jipulas jönikün, kelis äkanoy tuvön. 


Ibä alan löfon kösömo pösodi, kel sümon ko on, mot at älöfof 
levemo dauti bäldikum oka, e leigüpo älabof heti dredabik ta daut 
yunikum. Ämütof ofi ad fidön in kvisinöp e ad vobön nenropo. Bevü 
dins votik, cil neläbik at ämutof, telna a del, golön ad kupön vati tö top 
vemo fagik e lüpolön lomio lufladi fulik ä gretiki. 


Ün del semik, ven äbinof näi fon et, äkömof lü of vom pöfik, kel 
äbegof ofe drini. 


„Vemo vilöfo, o gudälan obik,” äsagof jipul jönik. E sunädo 
älavof lufladi okik ed äkupof vati tö plad klinikün fona. Tän älüpolof oni 
lü vom, kipölo ai lufladi, dat vom äkanof drinön koveniälikumo. Ven 
vom pöfik itakedükof soafi okik, äsagof jipule: „Binol so jönik, so gudik 
ä so snatik, das mutob givön ole legivoti.” (Jenöfo vom at äbinof jifey, 
kel isumof fomi voma pöfik vilaga ad logön viogretik öbinon plüt jipula 
yunik.) „Ko vöd alik, keli osagol, osekömon se mud olik ü flor, ü ston 
völadik.” 


Ven jipul ikömof lomio, mot ofik änofof ofi, bi igekömof so latiko 
de fon. 


„Pardolös obi, o mot,” äsagof, „das äblibob so lunüpo lä fon.” 
E sosus äspikof vödis at, se mud ofik äsebunons rosads kil, pärlats 
kil e diamoins kil. 


„Kisi logob-li?” ävokädof mot ofik ko stun legretik. „Jinos obe, 

das se mud olik esebunons pärlats e diamoins! Kiöpao 
kömons-li, o daut obik?” (Atos äbinon naed balid, das inemof ofi : 
daut obik). 


Cil neläbik äkonof mote balugäliko valikosi, kel ijenos ofe, e, du 
äspikof, äsefalon de mud oka lemöd diamoinas. 


„lf binos somo,” äsagof mot, „mutob sedön usio dauti votik 
oba. O Mariül, lülogolöd utosi, kel sekömon se mud söra olik ven 
spikof: no binosöv-li gudik ad labön fägi somik? Te mutol golön lü 
fon ad kupën vati, e ven vom pöfik obegof ole drini, ogivof oni ofe 
plütiko.” 


„Binosöv vemo gudik,” ägespikof daut neplütiko. 

„\ilob,” äsagof mot, „das golol usio — gololöd sunädo!” 

Daut ägolof, abi mürölo ai. 

Äsumof vasodi largentik jönikün, kel äbinon in lödöp. 

Töbo ikömof lü fon, ed ekö läd, liegiküno peklotöl, kel ämogolof 
de fon, ed äbegof ofe drini. (Atos äbinof jifey ot, kel isumof sui ok 
fomi e klotis jiplina, ad logön viogretik öbinon bad jipula at). 

„Ekömob-li isio,” äsagof ofe jipul neplütik e pleidik, „ad givön 
ole drini? Epolob-li vasodi largentik at ad givön drini läde liegik? Ced 
obik binon: sumolöd vati ol it, if vilol drinön.” 

Leno binol plütik,” äsagof jifey nen zun. „Gudö! Bi binol so 
dünöfik, dunob ole legivoti: Ko vöd alik, keli ospikol, osebunon se mud 


olik ü snek, ü frog.” 


Sosus mot iloegof kömön dauti, äluvokädof ofe: „Eplöpol-li, o 
daut obik?” 

„Si! o mot,” ägespikof neplütikan, sejedölo sneki bal e 
frogi bal. 


„Sülö!” ävokädof mot, „Kisi logob-li? Sör olik binof 
blamabik in tef at. Opönob ofi demü atos!” 


E sunädo ärönof ad flapön ofi. Cil neläbik ämorönof ed 
äklänedof oki in fot fagikün. 


Son rega, kel äkömom de yag, äkolkömom ofi; bi äbinof 
so jönik, äsäkom ofi: „Kisi dunol-li is löliko soalik, e kikodo 
drenol-li?” 

„Levi, o söl! Mot obik äsemofof obi se dom.” 


Son rega, kel älogom pärlatis e diamoinis, kels isekömons 
se mud ofik, äsagom ofe: „Kiöpao kömons-li dins at?” 


Äkonof ome löliki ventüri oka. Regül ävätälom, das fäg 
somik labon völadi gretikum, ka gamagivot; seko ädugom ofi 
ledomio fata, (sevabo: reg), kiöp ämatikom ko of. 

Ab dö sör ofik kanobs te sagön, das ävedof so nelöföfik, 
das mot lönik ofa äsemufof ofi se dom, e jipul neläbik, erönölo 
mödo ed etuvölo neki, kel vilonöv getedön ofi, suno ädeadof in 
gul fagikün fota. 


(Tradutod fa hiel Igor Wasilewski) 

Sufäd binon vaf, kel ti ai vikodon. 





DIV REGA SALOMON (FIN) 


EKÖ FIN KONOTA: 








JIMAGIVAN GAGUL BÄTOF ELI 
QUATERMAIN E KOMPENANIS OKA 
INI KEV, E KODOF, DAS KÖLÜMS 
KEVA DÄSTURONS. OF IT DEADOF 
SEKÜ DUNOT AT. 


„KO FIKUL GRETIKÜN MANS 
PLOPOMS AD SEKÖMÖN SE KEV. 


POSO YULOMS AD LESEILÖN DÖ 
DIV, E SO GEVEGOMS LOMÄNIO. 


Magods fa hiel Ernö Zorad 


Tradutod Volapükik fa hiel R. Midgley. 
CEDODS HIELA „SAADI” 


Sapan nen tug binom äs bleinan, kel polon flamoti. Litükom votanes vegi, 
ab golom, om it, in dag. 


Gudikos te davedon dub sufäd; spidiälan vobädon nosi. 


Utan, kel konleton noli, e no sevon ad gebädön oni, binon äs man, kel 
plaudom länedi, ab no besovom oni. 


